ANC het nooit sonpaneelgeisers aan inwoners gelewer nieArgieffoto (Foto: Solar Geyser/Facebook) Die Demokratiese Alliansie het verlede week 2 000 sonpaneelgeisers in ŉ stoor in Maskamsig in Vanrhynsdorp in die Wes-Kaap ontdek. Die geisers is in 2021 deur die ANC-koalisie, wat die Matzikama-munisipaliteit (Vredendal, Vanrhynsdorp) in hierdie tydperk beheer het, ontvang en nooit aan inwoners oorhandig nie. Kito Boks, die DA se kandidaat in wyk 7, Matzikama, sê die nasionale regering het hierdie geisers vroeg verlede jaar aan die munisipaliteit oorhandig, maar daar is geen poging aangewend om die geisers te installeer nie. Boonop is daar tans ŉ dispuut tussen die nasionale regering en die verskaffer. “Die geisers is geoormerk vir begunstigde inwoners van Vanrhynsdorp en Klawer, en soos die res van Suid-Afrika, gaan hierdie inwoners ook gebuk onder beurtkrag. As die ANC-regering hul werk gedoen het en seker gemaak het dat die sonpaneelgeisers verlede jaar geïnstalleer was, sou die mense elke dag warm water gehad het.” Boks sê die inwoners van Vanrhynsdorp moet seker maak dat die ANC en sy vennote nie weer in Matzikama aan bewind kom nie. “Hulle sal ons net wéér teleurstel.” ŉ Tussenverskiesing vind Woensdag in wyk 7, Vanrhynsdorp, plaas en kiesers sal die geleentheid hê om vir Kito Boks van die DA te stem. Kito onderneem om goeie dienslewering na Vanrhynsdorp te bring en om seker te maak dat hierdie 2 000 geisers afgestof word en dat installasie binne drie maande sal begin.